CORNELIU ZEANA

CORNELIU ZEANA

Conf. dr. Corneliu Zeana

„Umorul este recunoscut, îndeosebi în vremea din urmă, ca o terapie specifică, recomandată în cazul unor maladii curabile. Există o patologie căreia, odată aplicat, tratamentul cu umor (scrieri, filme, ş.a) produce efecte benefice.

Doctorul în medicină Corneliu Zeana, autorul cărţii „Rodeo cu Pegas”, îşi ia rolul în serios, conştient de misiunea asumată. Epigramele sunt, în covârşitoarea lor majoritate, inedite. Tematica acestora vizează aspecte cu caracter preponderent obiectiv, ceea ce nu exclude, dimpotrivă, participarea subiectivă a autorului care, pe alocuri, practică un soi de exerciţiu despre propria-i condiţie de ins implicat în eternele poveşti cotidiene, prin raportare la oameni şi evenimente.

Corneliu Zeana se adaugă lotului numeros al medicilor scriitori animaţi de un profund umanism care au sporit în mod strălucit patrimoniul literaturii universale, deci şi al celei române, cu scrieri perene străbătute de un filon umoristic ce se vădeşte inepuizabil, asemenea naturii omeneşti înseşi.”

GEORGE CORBU

COMISIA DE ETICĂ

Avea urechi de auzit,

Însă, probabil le-a-nfundat

Tot eludând la nesfârşit

Un caz flagrant de plagiat

CONSTANŢA

Oraşul nu-i cu totul mort,

Pluteşte în derivă

Cu-n bob de mazăre pe tort

Şi-acelaşi pe colivă

CARE ALEGORICE LA MAMAIA

Îmi spuse-n taină un amic:

Bre, Al Capone a fost mic.

Umbla-n maşină, categoric,

Dar nu cu carul alegoric

ROMÂNIA, ŢARA GUNOAIELOR

Predutuindeni vezi gunoaie

Însă ochiul mai atent

Niciodată nu se-ndoaie:

Sunt mai multe-n Parlament.

UNEI VIOLONCELISTE

Furat de sunet, ca de ape,

Doream să mă transform în cel

Care vibrează-atât de-aproape

Şi să devin violoncel

OROTOPEZI

Privind la lumea asta mare,

Mă-ntreb cu sinceră mirare:

Alunecuşul, cum de oare

Pe ei îi pune pe picioare?

IMUNITATE DOBÂNDITĂ

Îmbracă noii deputaţi

Costume noi, cu etichetă,

Şi-s veseli, căci se văd scăpaţi

De cele-n dungi şi cu bonetă.

EU NU!

Epigramiştii consacraţi

Le neglijează pe femei:

Se-ocupă doar de-ncornoraţi.

Eu nu fac parte dintre ei.

COSTURILE ÎNTREŢINERII DEŢINUŢILOR AU DEVENIT EXORBITANTE

Pe hoţi, corupţi şi cu-alte tare,

Unde-i mai ieftin ca să-i ţii:

În Parlament, cu secretare,

Sau fără, dar în puşcării?

ROMÂNIA ŞI HÂRTIA

Cu igienica hârtie

S-au tăiat copaci o mie.

Pentru carte, nu ştiu dacă

N-ar fi fost deajuns o cracă.

VOTUL DIN TOAMNĂ

Toamna, unele mobile

Sunt mai largi, să-ncapă sorţii

Din acele faste zile,

Când votează mai mult morţii.

VINUL ŞI VIAŢA

Început-am cu Feteasca,

Apoi Grasa vin de mire

A urmat la rând Băbeasca,

Dar…ce vin la pomenire!

Contents